Kollektivtransport i egenregi, nei til anbud!

I Agder er all lokal busstrafikk konkurranseutsatt. Organiseringen av lokal kollektivtrafikk reguleres av EUs kollektivtrafikkforordning, og hovedregelen er konkurranseutsetting. Det er fylkeskommunen som har ansvaret for gjennomføringen.

Agder Fylkeskommune har i alle år, via det offentlig eide selskapet Agder kollektivtransport (AKT) kjøpt kollektivtransport tjenesten av private bedrifter, og dermed styrt unna arbeidsgiveransvaret. Dette skaper en stor usikkerhet for de ansatte i selskapene, som ikke vet om bedriften vinner neste anbudsrunde, og om de har jobb videre når anbudsperioden er over.

Denne måten å organisere tjenesten på, som en bestiller-utførermodell genererer mye byråkrati og snevrer inn fylkenes handlingsrom. Alt tyder på at det er mindre kostbart, mer effektivt, gir økt fleksibilitet og mindre klimatrykk hvis fylkene driver kollektivtransporten selv. Ved drift i egenregi vil vi få en bedre utnyttelse av materiell og mer forutsigbarhet for de ansatte.

Selv om hovedregelen i kollektivtrafikkforordningen er at kollektivtransporten skal konkurranseutsettes, har fylkeskommunen relativt stor frihet i hvordan den organiserer seg når de benytter seg av unntaksbestemmelsen som gir anledning til drift i egenregi. Så lenge fylket har kontroll over virksomheten, kan kollektivtransporten drives med fylkeskommunalt ansatte, et fylkeskommunalt foretak eller et fylkeskommunalt AS.

Regionkonferansen vil støtte arbeide for å ta lokal kollektivtransport i egenregi med egne ansatte og eget materiell, organisert i heleid offentlig selskap.

Uttalelse fra LOs Regionkonferansen 28.oktober 2022